Diari Oficial de la Generalitat Valenciana


Sumari del DOGV 3876, del 13-11-2000 (2000/9013)

Acord de data 13 de setembre de 2000, pel qual la Comissió Gestora del Col·legi Oficial de Decoradors i Dissenyadors d'Interior de la Comunitat Valenciana aprova els estatuts provisionals del referit col·legi.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3876

Data del DOGV
:   13-11-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/9013


Organisme emissor
:   Comissio Gestora del Col·legi Oficial de Decoradors i Dissenyadors d'Interior de la Comunitat Valenciana

Tipus de document
:   Acord

Acord de data 13 de setembre de 2000, pel qual la Comissió Gestora del Col·legi Oficial de Decoradors i Dissenyadors d'Interior de la Comunitat Valenciana aprova els estatuts provisionals del referit col·legi. [2000/X9013]
  
En data 13 de setembre de 2000, en compliment del que preveu la disposició transitòria primera de la Llei de Creació del Col·legi Oficial de Decoradors i Dissenyadors d'Interior de la Comunitat Valenciana, es va constituir la Comissió Gestora, que ha pres els acords següents:
  
Article 1
  
Fins a l'efectiva elecció de la Junta de Govern, la Comissió Gestora es manté com a junta en funcions, autoritzada per a culminar la fase constituent, segons els preceptes dels vigents Estatuts del Col·legi Nacional de Decoradors, i la interpretació que dicte el seu millor criteri, en relació als preceptes d'aplicació.
  
Article 2
  
El cens oficial del Col·legi Oficial de Decoradors i Dissenyadors d'Interior de la Comunitat Valenciana serà el ja existent de la Delegació Territorial del Col·legi Nacional a la Comunitat Valenciana.
  
Article 3
  
La Comissió Gestora del Col·legi Oficial de Decoradors i Dissenyadors d'Interior de la Comunitat Valenciana, serà l'encarregada de convocar la data de l'Assemblea Constituent en la qual tindran lloc les primeres eleccions a Junta de Govern i s'aprovaran els Estatuts col·legials en base a allò exposat en els articles següents.
  
Article 4
  
A partir de la publicació del present acord quedaran dipositats a la seu col·legial, sítia al carrer de la Pau núm. 6 de València, els estatuts provisionals a disposició dels col·legiats inclosos en el cens.
  
Aqueix mateix dia s'obrirà un termini de 15 dies naturals per a la recepció d'esmenes als estatuts provisionals.
  
Les esmenes hauran de ser dirigides a la Comissió Gestora per escrit, de manera raonada i s'hi proposarà un text alternatiu.
  
Article 5
  
Les esmenes presentades hauran de ser defensades de manera oral en l'Assemblea Constituent en el punt referent a l'aprovació dels estatuts definitius del col·legi.
  
Aquestes seran objecte de debat i necessitaran per a la seua aprovació els vots afirmatius de la majoria dels assistents.
  
Si l'esmena no es defensa en l'Assemblea Constituent s'entendrà desistida i serà immediatament rebutjada.
  
Les esmenes aprovades s'incorporaran al text dels estatuts definitius.
  
Article 6
  
També des de la publicació en el Diari Oficial de la Generalitat Valenciana d'aquests estatuts i fins un dia abans de la celebració de l'Assemblea Constituent es podran presentar candidatures a l'elecció a Junta de Govern.
  
Article 7
  
Les candidatures es presentaran al domicili col·legial en sobre tancat i amb l'acreditació que són col·legiats els candidats. Seran formades pel degà/ana, vicedegà/ana, comptador-censor, tresorer/a, set vocals i delegats per a les províncies de Castelló i Alacant.
  
Article 8
  
La Comissió Gestora convocarà amb 15 dies d'antelació una assemblea per als esmentats fins després de la publicació d'aquests estatuts provisionals en el Diari Oficial de la Generalitat Valenciana. En aquesta convocatòria es reflectirà el dia, l'hora i el lloc de celebració així com l'horari per a procedir a les votacions.
  
Article 9
  
La Junta Electoral haurà d'estar formada pels membres de la Comissió Gestora i dos col·legiats elegits entre els presents el dia de les eleccions.
  
Article 10
  
Tindran dret a votar aquells col·legiats exercents o no exercents presents en el dia elegit per a celebrar les eleccions, és a dir, el dia de l'assemblea. Conforme als Estatuts Nacionals, el vot de l'exercent tindrà valor doble que el dels no exercents.
  
Article 11
  
Cap candidat podrà aspirar a més d'un càrrec en la Junta de Govern.
  
S'hauran de presentar candidatures en què juntament amb la denominació de cada un dels càrrecs figure el nom del candidat que opte a aquest, i seran subscrites per tots els inscrits. Es verificarà la inclusió de tots els candidats en el cens.
  
En el supòsit que només es presentara una candidatura vàlida, podrà proclamar-se automàticament electa.
  
Si se'n presentaren diverses, es concedirà la paraula a cada un dels caps de llista candidats a president perquè informen i presenten la seua candidatura o programa i sol·liciten el vot.
  
Tot seguit es procedirà a la votació, que serà individual i secreta.
  
La llista original de la candidatura que haja resultat electa serà incorporada a l'acta de l'Assemblea Constituent. La votació s'efectuarà mitjançant l'anotació del nom del cap de llista en paperetes repartides per la mesa. N'hi haurà prou amb la majoria simple dels vots i en cas d'empat es decidirà per sorteig.
  
Article 12
  
La Junta de Govern resultant de les primeres eleccions tindrà una vigència de quatre anys i prendrà possessió l'endemà de la publicació en el Diari Oficial de la Generalitat Valenciana, amb la qual cosa deixarà d'actuar la Comissió Gestora.
  
València, 13 de setembre de 2000.- La Comissió Gestora: Manuel Pinazo Todo, Jorge Romany Pastor, Fernando Ferrán de Alzaga, F. Salvador Villalba Vélez, Carmen Baselga, Xeni Romany Bertomeu.